《蜀道难送王震甫之临邛省刺史兄》
明代·徐熥

蜀道本是蚕丛域，古来元不通中国。
秦帝金牛计太奇，五丁费尽开山力。
鬼斧神功山为开，悬崖绝壁真奇哉。
滟滪瞿塘水势猛，波流日夜声喧豗。
中有畏途称剑阁，羊肠鸟道山形恶。
天梯石栈度偏难，鬼见为愁蛇为却。
猿狖呼群接臂行，山魈野魅作人声。
愁云惨淡日无色，行人此际难为情。
蜀道之难已如此，临邛险恶尤无比。
风俗由来似吐番，州城半绕平羌水。
君家伯氏贤大夫，五马蹀躞专城居。
几度经过九折阪，宁为叱驭无回车。
闽蜀山川何隔越，寻兄万里堪愁绝。
匕首长飞象耳云，马头几看峨眉月。
于今西北正烽烟，羌笛胡笳听惨然。
中宵起坐肠空断，客路思家泪欲连。
蜀道之难应莫叹，长途惟有加餐饭。
鹡鸰原上正相思，劝君休起乡关恨。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。